सन् १९७५ से संघ का कार्य आपातकाल के संघर्ष से प्रारम्भ हुआ। इस समय संघ और समाज अभिसरण के काल में प्रवेश कर चुका था। सन् १९८९ में डॉ.हेडगेवार जन्म-शताब्दी पर जिला, खंड स्थानों पर गोष्ठियां आयोजित हुईं। ‘नरसेवा नारायण सेवा’ का ध्येय वाक्य लेकर वंचित समाज में सेवा के प्रकल्प प्रारंभ हुए। आज २०० स्थानों में ४५० प्रकल्प सेवा बस्ती में चल रहे हैं। सन् १९७५ के आपातकाल की संघर्ष-गाथा अनूठी थी। श्रीमती इंदिरा गांधी ने सत्ता के मद में आकर संघ पर प्रतिबंध लगा दिया। संघ के प्रमुख ४९३ कार्यकर्ताओं को मीसा के अंतर्गत नजरबंद कर दिया। यह संघ की दूसरी अग्निपरीक्षा थी। हरियाणा में चौधरी बंशीलाल का एकछत्र राज्य था। उसने अपने विरोधियों को जेल में डाला और साथ में संघ कार्यकत्ताओं के साथ क्रूर अत्याचार भी किया। ऐसी स्थिति में लोकतंत्र की रक्षा के लिए स्वयंसेवकों ने सत्याग्रह किया। १२५ स्थानों से आए ११०५ संघ स्वयंसेवकों ने गिरफ्तारी दी। उन पर पुलिस ने अमानुषिक अत्याचार किया। परंतु सभी स्वयंसेवक चट्टान की तरह अड़िग रहे, सत्य के पथ को नहीं छोड़ा। जनजागरण के लिए योजनापूर्वक ‘दर्पण’ समाचार पत्र प्रकाशित किया गया। आपातकाल के पश्चात् हरियाणा में संघ-कार्य की लोकप्रियता बढ़ी और संघ कार्य ग्रामीण क्षेत्रों में विस्तार लेने लगा। सन् १९७७ के पश्चात् संघ और समाज एकरूप होते दिखाई देते हैं। संघ के स्वयंसेवक समाजिक जीवन के प्रत्येक क्षेत्र में प्रवेश कर यशस्वी बने। हरियाणा के संघ नेतृत्व ने एक विराट संघ शक्ति के प्रगटीकरण की योजना बनाई। १७ सितम्बर सन् १९९५ को करनाल में हिन्दू संगम का सफल आयोजन किया गया। इस कार्यक्रम में पूजनीय स्वामी सत्यमित्रानन्द जी गिरी एवं सरसंघचालक श्री राजेन्द्र सिंह जी उपस्थित रहे। इसमें हिन्दू समाज की विराट संगठित शक्ति के प्रथम बार दर्शन हुए। इस कार्यक्रम के कुछ दिन पहले इन्द्रदेवता ने बाधा डाली। ऐसा आभास हुआ कि भगवान हमारी परीक्षा ले रहा है। हरियाणा को बाढ़ और वर्षा के संकट ने आ घेरा। एक ओर संघ ने बाढ़-पीड़ित समाज-बंधुओं की सेवा में समय लगाया, दूसरी ओर हिन्दू-संगम की तैयारी में जुटा रहा। इस सम्मेलन में १००० स्थानों से २४५०० गणवेशधारी स्वयंसेवकों के शारीरिक प्रदर्शन और संचलन ने दानवीर कर्ण की धरती को राष्ट्रभाव से आप्लावित कर दिया। इस समय सम्पूर्ण करनाल शहर केसरी ध्वज से सुशोभित हो रहा था। समाज से प्राप्त हुए प्रतिसाद की पुनरावृत्ति राष्ट्र-जागरण अभियान २००० में भी प्रकट होती दिखाई दी। इस राष्ट्र-जागरण के अभियान में संघ के स्वयंसेवकों ने ६७४५ गांवों तथा ५२८ बस्तियों में घर-घर सम्पर्क किया। हिन्दू समाज के सभी वर्गों ने स्वयंसेवकों की देशभक्ति, सेवाभाव का मुक्त हृदय से स्वागत किया।